b'\n_START_ARTICLE_\nIvan Rupert Gusi\xc4\x87\n_START_PARAGRAPH_\nIvan Rupert Gusi\xc4\x87 (Guszich) (Vivodina, 23. prosinca, 1761. \xe2\x80\x93 Zagreb, 31. srpnja, 1821.) hrvatski (kajkavski) je pisac, prevoditelj, sve\xc4\x87enik i redovnik._NEWLINE_Gusi\xc4\x87 rodio se je u Vivodini. Otac mu je bio Ivan Gusi\xc4\x87 st., a majka Ana. U Benediktinskom redu je dobio ime Rupert, a obiteljsko ime je Ivan, koje je dobio na kr\xc5\xa1tenju. Poha\xc4\x91ao je Klasi\xc4\x8dnu gimnaziju u Zagrebu koju je zavr\xc5\xa1io 1794. godine. Iz benediktinskoga reda je pre\xc5\xa1ao u svjetovne sve\xc4\x87enike zagreba\xc4\x8dke biskupije. Bio je duhovni pomo\xc4\x87nik Jurja O\xc5\xbeegovi\xc4\x87a u Ple\xc5\xa1ivici od 27. kolovoza, 1801. do 22. svibnja, 1802, Petra Skledara u Martinskoj Vesi kod Vrbovca i Franje Stuli\xc4\x87a u Svetoj Nedelji od velja\xc4\x8de do svibnja, 1803. 1820. godine je bio upravitelj \xc5\xbeupe u Vivodini. Umro je u domu za nemo\xc4\x87ne sve\xc4\x87enike u Zagrebu._NEWLINE_Maksimilijan Vrhovac, zagreba\xc4\x8dki biskup ga je zamolio za prevo\xc4\x91enje Biblije na kajkavski. U planu su ve\xc4\x87 radili Antun Vrani\xc4\x87, Ivan Nepomuk Laba\xc5\xa1, Stjepan Korolija i Ivan Krstitelj Birling. Pomagao je i plan Toma\xc5\xa1 Miklou\xc5\xa1i\xc4\x87. Gusi\xc4\x87 je prevodio prvi kajkavski evan\xc4\x91elistar: Evangelium Ieshusha Krisztusha, koj je Gusi\xc4\x87 na\xc4\x8dinio prema latinskome predlo\xc5\xa1ku uskla\xc4\x91enog evan\xc4\x91elja Evangelium Jesu Christi syntattomeno e qualtuor evangelis. Prevodio je i Djela apostolska (Chini apostolzki) s dvjema poslanicama Rimljanima i Korin\xc4\x87anima Svetog Pavla, te Otkrivenje (Ochituvanye szv. Ivana apoztola).'